Ստեփան Էքշեան

Ստեփան Էքշեան (), հայ թատերական գործիչ: Թատերական դերասան եւ թարգմանիչ:

 Կենսագրութիւն 
Ստեփան Էքշեան ծնած է 1834-ին, Բերա, Հայ Կաթողիկէ ընտանիքի մէջ։ Տասներկու տարեկանին հայրը զինք կը ղրկէ Փարիզ, ուր Մուրատեան վարժարանին մէջ կ'ուսանի ութ տարի: Երբ տուն կը վերադառնայ, կը նուիրուի բեմին եւ հետզհետէ յաջողութիւններու կը հասնի:

Էքշեան կը մահանայ Կ.Պոլսոյ մէջ, 1901-ին, 67 տարեկանին, երբ չորս զաւակներու հայր էր:

 Թատերական Գործունէութիւն 
Ստեփան Էքշեանի յաճախած վարժարանին մէջ սովորութիւն էր տօնական եւ հանդիսական առիթներուն վարժարանի սրահին մէջ թատերախաղեր ներկայացնել: Ստեփան բուռն կերպով կը մասնակցէր այս թատերախաղերուն։ Աշակերտներուն ամէնախանդավառն էր ու հետզհետէ աւելի կը նուիրուի բեմին:

Պոլիս վերադառնալէ ետք, Օսմանեան կայսրութեան մէջ կը վարէ պետական թարգմանիչի պաշտօն: Միաժամանակ, Միջագիւղի մէջ մաս կը կազմէ Մ. Պէշիկթաշլեանի ներկայացումներու խումբին, որ Բերայի մէջ ալ ներկայացում մը կը բեմականացնէ: Ան նաեւ կը մասնակցի Խասգիւղի մէջ տեղի ունեցած ներկայացումներուն: Էքշեան մեծ համբաւ կը վայելէ Միջագիւղի մէջ:

1856-ին Ս.Հէքիմեանի եւ Մաղաքեանի հետ միասին կը կազմէ թատերախումբ մը, որ նաեւ ներկայացումներ կ'ունենայ Բերայի Նաումի բեմին վրայ։ Այս խումբը ամառնային շրջանը կ'անցընէր Գատըգիւղի Մէօհրիւտարի զբօսարանին մէջ, ուր առաջին անգամ բեմ կ'ելլէ Էքշեանի քենին՝ Աղաւնի Խամսեան-Ճէզիրեանը, ծանօթ՝ Ֆաննի կեղծանունով:

Էքշեան 1858-59-ի թատերական շրջանը Բերայի մէջ կ'անցընէ Սրապիոն Հէքիմեանի հետ: 1858-ին Հէքիմեանի խումբը Թէաթրը Ֆրանսի մէջ երկու ներկայացում կը բեմականացնէ՝ «Նեղսիրտ բարեգործը» եւ «Ամօթխածութեան Վարձատրութիւնը»։ Երկու ներկայացումները կ'արժանանան բարձր գնահատանքի: Այս ներկայացումներուն կը մասնակցին Էքշեան եւ Աղաւնի Գէորգեան: 1860-ին Ս. Էքշեան գլխաւոր դերակատարը կ'ըլլայ Հէքիմեանի խումբին բեմադրած Մոնթիի «Արիստոդէլ» ողբերգութեան, որ կը կատարուի հայերէն գրաբար լեզուով:

Պոլսոյ մէջ թատերական լաւագոյն դերասանները թատերական խումբ մը կը կազմեն, որուն մէջ գլխաւոր դերասաններէն մէկը կ'ըլլայ Էքշեան:

Ան դերասանի իր մեծ համբաւը հիւսեց Արեւելեան թատրոնին մէջ։ Արեւելեան թատերաշրջանի երկրորդ սկիզբը իր համբաւի գագաթնակէտն էր։ Այս շրջանին, թատերական վարչութեան եւ դերասանախումբին մէջ երկպառակութիւն մը կը սկսի. դերասանները իրենց ամսականները չէին ստացած եւ այդ պատճառով վարչութիւնը կը մեղադրէին: Այս բոլորը պատճառ դարձաւ, որ Էքշեան դադրի իր դերասանական ներկայացումներէն:

Այս բոլորէն ետք, 1863-ին, Իզմիրէն Սարգիս Վանանդեցիէն հրաւէր ընդունելով, կրցաւ իր շուրջ համախմբել դերասաններուն մեծ մասը ու մեկնիլ Զմիւռնիա: Խումբը կը բաղկանար հետեւեալ անձերէն. Էքշեան, Պէնկլեան, Մնակեան, Աճէմեան, ֆասուլեաճեան, Թրեանց, Այտընեան, Չերազի, Ռ. Սետեֆճեան, Մէրասեէտեան, Արուսեակ, քոյրը՝ Աղաւնի եւ Պայծառ:

Զմիւռնիոյ մէջ սկիզբը «Վասպուրական Թատրոն»-ին մէջ ներկայացումներ կ'ըլլան եւ արդիւնքը շատ բարեբեր կ'ըլլայ, սակայն հետզհետէ դերասաններէն ոմանք դժուարութեամբ Պոլիս կը վերադառնան եւ յաջողութիւնները կը նուազին: Զմիւռնիոյ մէջ Էքշեան խումբին կեդրոնական դէմքն էր եւ կատարելապէս կը փայլի:

Պոլիս վերադարձին ան վերջնականապէս կը հրաժարի դերասանութենէն, սակայն անշուշտ միշտ կը հետաքրքրուէր թատերական կեանքով:

Բեմէն հեռանալէ ետք, ամէն անգամ որ իր դերակատարութիւնը խնդրած են բարեսիրական ձեռնարկի մը համար, սիրայօժար իր մասնակցութիւնը բերած է:

Էքշեանի դերերը ընդհանրապէս մարդկային հոգիի չափազանցութեան ներկայացումն էր եւ ինք շատ լաւ կը կատարէր այդ մէկը, զայն բնականի վերածելով: Ան կը յաջողէր սրտի փոթորիկներու, կիրքերու, անպարփակելի սիրոյ եւ վիշտի արտայայտութիւնները բնական տեսարաններով կատարել: Էքշեան դիւցազներգակ էր եւ միակ թրքահայ դերասանն էր, որ մինչեւ վերջ միեւնոյն սեռին մէջ մնացած էր։ Իր ներկայացուցած գլխաւոր դէմքերէն են՝ Ռոպէրթ աւազակապետը, Արիստոդէլ, Անճէլօ Մալիբիէրի, Հայկ դիւցազն, Վարդան Մամիկոնեան, Լեւոն Զ., Սանատրուկ, եւ այլն:

 Թարգմանական Գործունէութիւն      
Էքշեան եղած է թարգմանիչ: Ան կը տիրապետէր թրքերէնին, ֆրանսերէնին, եւ հայերէնին: Անոր լեզուագիտութեան մէկ փաստը կը տեսնուի իր լուսանկարին ետեւը, որ նուիրուած էր իր կնոջ՝ Թագուհիի (Խամսեան) հետեւեալ տողով. «Սէվկիւլիւ Թագուզումա սուվընիր. Ստեփան Էքշեան»:

 Աղբիւրներ 
 «Թատերական Դէմքեր», Նշան Պէշիկթաշլեան, Հրտրկ. Գէորգ Մելիտինեցի Գրական մրցանակի թիւ 4, էջ 51-59։
Ստորոգութիւն:Հայ դերասաններ
Ստորոգութիւն:Հայ թարգմանիչներ